****

**REPUBLIKA HRVATSKA**

**BJELOVARSKO-BILOGORSKA ŽUPANIJA**

**OPĆINA ROVIŠĆE**

**Općinsko vijeće**

KLASA: 410-01/25-01/1

URBROJ: 2103-14-01-25-1

Rovišće, \_\_\_\_\_\_\_\_ 2025.

Na temelju odredbe članka 35. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.), članka 42. Zakona o lokalnim porezima („Narodne novine“ broj 115/16., 101/17., 144/22., 144/23. i 152/24.) i članka 32. Statuta Općine Rovišće („Županijski glasnik BBŽ“ broj 2/13., 1/18. i  „Službeni glasnik Općine Rovišće“ broj 4/19 – pročišćeni tekst, 1/21 i 4/21), a na prijedlog općinskog načelnika Općine Rovišće, Općinsko vijeće Općine Rovišće na \_. sjednici održanoj \_\_. \_\_\_\_ 2025. godine donosi

**ODLUKU**

**o lokalnim porezima Općine Rovišće**

1. **OPĆE ODREDBE**

**Članak 1.**

Odlukom o lokalnim porezima Općine Rovišće (u daljnjem tekstu: Odluka) utvrđuju se lokalni porezi koji su izvori prihoda Općine Rovišće (u daljnjem tekstu: Općina), stopa poreza na potrošnju, visina poreza na nekretnine i poreza na korištenje javnih površina te nadležno porezno tijelo za utvrđivanje i naplatu pojedinih lokalnih poreza.

1. **VRSTE LOKALNIH POREZA**

**Članak 2.**

Lokalni porezi Općine Rovišće su:

1. Porez na potrošnju,
2. Porez na nekretnine,
3. Porez na korištenje javnih površina.

**Članak 3.**

Porezni obveznik, porezna osnovica, porezna oslobođenja te način obračuna i naplate poreza iz članka 2. ove Odluke propisani su zakonom kojim se uređuju lokalni porezi.

**Porez na potrošnju**

**Članak 4.**

Porez na potrošnju plaća se za potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Osnovicu poreza na potrošnju čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% od utvrđene osnovice.

**Porez na nekretnine**

**Članak 5.**

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Porez na nekretnine plaća se godišnje u iznosu 3,00 eura/m2 korisne površine nekretnine, određene propisom kojim se uređuju uvjeti i mjerila za izračun zaštićene najamnine.

**Porez na korištenje javnih površina**

**Članak 6.**

Porez na korištenje javnih površina plaća se po m2 korištene javne površine, dnevno, kako slijedi:

|  |  |
| --- | --- |
| **VRSTA** | **IZNOS U EURIMA PO M2 KORISNE POVRŠINE** |
| Za prodajne stolove, klupe, štandove, vitrine, medičare, zabavne parkove i druge pokretne objekte i uređaje | 3 eura / m2 |

Za duže korištenje javne površine (više od 30 dana) plaća se porez na korištenje javne površine za svaki metar kvadratni površine, mjesečno, u iznosu 2,00 eura / m2.

1. **UTVRĐIVANJE I NAPLATA POREZA**

**Članak 7.**

Poslove utvrđivanja i naplate poreza na potrošnju te poreza na nekretnine obavlja Ministarstvo financija, Porezna uprava, Područni ured Bjelovar, Ispostava Bjelovar.

**Članak 8.**

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi, u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za prethodni mjesec.

**Članak 9.**

Poslove utvrđivanja i naplate poreza na korištenje javnih površina obavlja Jedinstveni upravni odjel Općine Rovišće.

1. **PRIJELAZNE I ZAVRŠNE ODREDBE**

**Članak 10.**

Na sva pitanja koja nisu uređena ovom Odlukom primjenjuje se važeći Zakon o lokalnim porezima i Opći porezni zakon.

**Članak 11.**

Postupci utvrđivanja i naplate lokalnih poreza započeti po Odluci o općinskim porezima Općine Rovišće („Županijski glasnik Bjelovarsko-bilogorske županije“ broj 10/17.) završit će se po odredbama te Odluke.

**Članak 12.**

Stupanjem na snagu ove Odluke prestaje važiti Odluka o općinskim porezima Općine Rovišće („Županijski glasnik Bjelovarsko-bilogorske županije“ broj 10/17.).

**Članak 13.**

Ova Odluka stupa na snagu osmog dana od dana objave u „Službenom glasniku Općine Rovišće“.

**OPĆINSKO VIJEĆE OPĆINE ROVIŠĆE**

PREDSJEDNIK

OPĆINSKOG VIJEĆA

Luka Markešić

**O B R A Z L O Ž E NJ E**

Hrvatski sabor je dana 13. prosinca 2024. godine donio Zakon o izmjenama i dopuni Zakona o lokalnim porezima („Narodne novine“ broj 152/24.) kojim se umjesto dosadašnjeg poreza na kuće za odmor uvodi porez na nekretnine. Jedinice lokalne samouprave dužne su uvesti porez na nekretnine, a mogu uvesti porez na potrošnju te porez na korištenje javnih površina.

Zakonom je definirano da je nekretnina svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Odredbama članka 25. Zakona propisano je:

1. Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.
2. Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.
3. Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez, odnosno danom početka korištenja nekretnine koja se koristi bez uporabne dozvole.
4. Obveza plaćanja poreza na dohodak od iznajmljivanja kuća, stanova, soba i postelja te objekata za robizonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanja statusa nekretnine za potrebe utvrđivanja poreza na nekretnine.

Porez na nekretnine ne plaća se na nekretnine:

1. Koje služe za stalno stanovanje,
2. Koje se iznajmljuju na temelju ugovora o najmu za stalno stanovanje,
3. Javne namjene i nekretnine namijenjene institucionalnom smještaju osoba
4. Koje se u poslovnim knjigama trgovačkih društva vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez na proteklo manje od šest mjeseci
5. Preuzete u zamjenu za nenaplaćena potraživanja, ako je od dana preuzimanje do 31. ožujka godine za koju se utvrđuje porez proteklo manje od šest mjeseci
6. Koje zbog proglašenja prirodnih nepogoda u određenom poreznom razdoblju nisu podobne kao stambeni prostor
7. U slučajevima kada se iz svih okolnosti može utvrditi da je onemogućena stambena namjena nekretnine
8. U vlasništvu jedinica lokalne samouprave koje se nalaze isključivo na teritoriju te jedinice lokalne samouprave
9. Koje domaćinu određenom prema propisu kojim se uređuje ugostiteljska djelatnost služe za stalno stanovanje.

Radi dokazivanja da se radi o nekretnini koja služi za stalno stanovanje, na koju se ne plaća porez na nekretnine, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalno stanovanja ne smatra dokazanom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

Predmetnim Zakonom propisano je da je porez na nekretnine lokalni porez čiji se prihod dijeli:

1. 80% udio jedinice lokalne samouprave na čijem se području nekretnina nalazi,
2. 20% udio jedinice područne (regionalne) samouprave na čijem se području nekretnina nalazi.

Dosadašnji porez na kuće za odmor bio je u cijelosti prihod Općine Rovišće.

Visinu poreza na nekretnine u granicama određenim Zakonom (od 0,60 do 8,00 eura/m2) predstavničko tijelo jedinice lokalne samouprave propisuje svojom odlukom.

Prethodnim zakonom je utvrđena visina poreza na kuće za odmor u rasponu od 0,60 do 5,00 eura/m2 korisne površine kuće za odmor godišnje.

Odlukom o općinskim porezima Općine Rovišće je 2017. godine utvrđen porez na kuće za odmor u visini 0,66 eura/m2 godišnje.

Kako je izmjenama i dopunama Zakona o lokalnim porezima povećana najviša porezna stopa na 8,00 eura/m2, a imajući u vidu činjenicu da 20% prihoda od poreza na nekretnine pripada županiji, predlaže se utvrditi godišnji porez na nekretnine na području Općine Rovišće u visini 3,00 eura/m2 korisne površine nekretnine.

OPĆINSKI NAČELNIK

Slavko Prišćan

JEDINSTVENI UPRAVNI ODJEL

Pročelnica, Lea Tot, mag.admin.publ.